PERCHEZIȚII ÎNTR-UN DOSAR PENAL DE EVAZIUNE FISCALĂ
La acest moment, în cadrul acțiunii JUPITER, sub coordonarea Parchetului de pe lângă Înalta Curte de Casație și Justiție și Inspectoratului General al Poliției Române, polițiștii de investigare a criminalității economice din cadrul Inspectoratului de Poliție Județean Buzău, sub coordonarea Parchetului de pe lângă Tribunalul Buzău, pun în executare 4 mandate de percheziție, 3 la sediul unor firme și una domiciliară, în municipiului Buzău, într-un dosar penal privind săvârșirea infracțiunii de evaziune fiscală.
Video - https://youtu.be/uyjW9ofYx_I
Perchezițiile se desfășoară în baza autorizațiilor emise de Tribunalul Buzău.
Din cercetări a reieșit că, în perioada 2015 - 2019, în calitate de administrator al unei societăți comerciale, un bărbat, de 67 de ani, ar fi ascuns sursele impozabile în scopul sustragerii de la îndeplinirea obligațiilor fiscale, precum plata taxei pe valoare adăugată sau a diferitor categorii de impozite, modalitate prin care ar fi cauzat bugetului de stat un prejudiciu estimat la peste 1.840.000 de lei.
Totodată, acesta nu ar fi putut justifica un stoc de marfă, reprezentând materiale de construcții, în valoare de peste 3.446.000 de lei.
Mai mult, în perioada 2020 - 2021, bărbatul ar fi refuzat, în mod repetat, să pună la dispoziția reprezentanților instituțiilor cu atribuții de control financiar/fiscal, evidențele contabile ale societății.
Facem precizarea că, pe întreg parcursul procesului penal, persoanele cercetate beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție.